CELEX: 32016D0077
Language: da
Date: 2016-01-18 00:00:00
Title: Rådets afgørelse (EU) 2016/77 af 18. januar 2016 om bekræftelse af den holdning, der blev indtaget på Den Europæiske Unions vegne på Verdenshandelsorganisationens 10. Ministerkonference for så vidt angår eksportkonkurrence og udviklingsspørgsmål

23.1.2016   
            
            
               DA
            
            
               Den Europæiske Unions Tidende
            
            
               L 16/23
            
         RÅDETS AFGØRELSE (EU) 2016/77
   af 18. januar 2016
   om bekræftelse af den holdning, der blev indtaget på Den Europæiske Unions vegne på Verdenshandelsorganisationens 10. Ministerkonference for så vidt angår eksportkonkurrence og udviklingsspørgsmål
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 91, 100 og 207, stk. 4, sammenholdt med artikel 218, stk. 9,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Unionen tillægger det multilaterale handelssystems funktionsmåde og den gradvise styrkelse heraf meget stor betydning. Mens Unionens mål desangående var at opnå et vidtgående resultat i forbindelse med Doharunden under Verdenshandelsorganisationens (WTO) 10. Ministerkonference i Nairobi, nåede WTO-medlemmerne kun vil nå til enighed om en mere begrænset række spørgsmål: eksportkonkurrence på landbrugsområdet og udviklingsspørgsmål af særlig interesse for de WTO-medlemmer, der er anerkendt som værende de mindst udviklede lande.
            
         
               (2)
            
            
               Regulering af brugen af landbrugseksportstøtte har længe været et ønske hos mange WTO-medlemmer, som er interesserede i at skabe lige vilkår for erhvervsdrivende, og er et centralt element i Doharunden. Det var Unionens mål på WTO's 10. Ministerkonference at opnå et vidtgående og afbalanceret resultat med hensyn til alle former for landbrugseksportstøtte (dvs. eksportsubsidier, eksportkreditter, landbrugsprodukteksporterende statsforetagender og fødevarehjælp), ikke afgrænset til eksportsubsidier alene, i overensstemmelse med WTO's udkast til landbrugsregler (TN/AG/W/4/Rev.4) som opdateret ved fælles forslag af 16. november 2015 afgivet af Unionen og en række lande (JOB/AG/48).
            
         
               (3)
            
            
               Udvikling er central for handelsforhandlingerne under Doharunden, og flere emner, herunder gennemførelsen af præferencebehandlingen til fordel for tjenesteydere i de mindst udviklede lande, præferenceoprindelsesregler for de mindst udviklede lande og bomuld har været genstand for aktive forhandlinger i WTO.
            
         
               (4)
            
            
               I henhold til afgørelsen om præferenceoprindelsesregler for de mindst udviklede lande, som blev truffet på WTO's 9. Ministerkonference på Bali (WT/MIN(13)/42), bør præferenceoprindelsesregler være så gennemsigtige, enkle og objektive som muligt. Forslaget, som blev forelagt af gruppen af mindst udviklede lande (JOB/TNC/53), havde til formål at opnå bindende resultater på alle de områder, som denne afgørelse omhandler. Under hensyntagen til Unionens eksisterende unilaterale ordning for præferenceoprindelsesregler støttede Unionen på WTO's 10. Ministerkonference sådanne resultater, som ikke rækker ud over de nuværende, ambitiøse præferenceregler i Unionen, og som er bindende for alle WTO-medlemmer.
            
         
               (5)
            
            
               Den holdning, der blev indtaget på Unionens vegne på WTO's 10. Ministerkonference for så vidt angår eksportkonkurrence og udviklingsspørgsmål, mangler at blive bekræftet —
            
         VEDTAGET DENNE AFGØRELSE:
   Artikel 1
   Herved bekræftes den holdning, der blev indtaget på Unionens vegne på WTO's 10. Ministerkonference, vedrørende WTO-afgørelser om eksportkonkurrence (WT/MIN(15)/45) og udviklingsspørgsmål (WT/MIN(15)/46, WT/MIN(15)47, WT/MIN(15)/48.
   Artikel 2
   Denne afgørelse træder i kraft på dagen for vedtagelsen.
   
      Udfærdiget i Bruxelles, den 18. januar 2016.
      
         
            På Rådets vegne
         
         A.G. KOENDERS
         
            Formand